**LEES: MATTEUS 25:31-46**

**DIE NEDERIGE GOD**

**1. Is dit nie tog maar verdienste nie?**

Waarom uitreik? Waarom dienswerk doen? Waarom, byvoorbeeld, mense besoek wat in die tronk is, of mense wat in die bosse slaap probeer ophelp? As ons na hierdie woorde van die Here luister waarna ons nou net geluister het, moet ons nie dan tot die gevolgtrekking kom dat dit tog maar is sodat ons eendag aanvaarbaar vir die Here sal wees nie? Gaan uitreik en dienswerk nie tog uiteindelik maar oor verdienste nie? Gaan God ons mense nie tog uiteindelik maar oordeel op grond van wat ons gedoen het nie?

Wees eerlik, as jy hierdie woorde van Jesus vanoggend hoor, kom daar nie by jou ook ‘n tikkie angstigheid op nie: het ek nou al genoeg goeie goed gedoen sodat ek ook eendag deel van die *skape* sal wees, húlle wat in die koninkryk sal ingaan, en nié deel van die *bokke* nie – hulle wat weggestuur word na die ewige vuur, soos wat dit hier staan. Ek bedoel, dit *lyk* asof dit is waaraan Jesus ons gaan toets...

Op hierdie punt sal ons gereformeerde teoloë vinnig opspring en vir jou sê: onthou, onthou jy kan jouself nie red nie. Alles is net genade. Jy word vrygespreek op grond van wat Jesus Christus vír jou gedoen het, en jou lewe daarna is alles net om dankie te sê vir God se genade. Jou hele lewe as Christen is ‘n “dankbaarheidslewe”. Goed en wel, en dis waar, en dit ís so, maar partykeer kan ‘n mens ook nie wegkom van daardie knaende vraag hier in jou agterkop: “maar is ek nou dankbaar genoeg” nie? Leef ek nou genoeg uit dankbaarheid? Maak ek nou genoeg dissipels? Vertel ek nou genoeg vir ander mense van my geloof? Ek weet nie van julle nie, maar partykeer stap ek uit ‘n erediens uit met ‘n gevoel van moegheid oor my: ek hoor dat God my stuur, ons stuur om ‘n klomp werk te gaan doen , en ek weet nie of ek dit goed genoeg doen doen nie. Hoe gaan ek opweeg as Jesus Christus my werk beoordeel?

**2. Wat is oordeel?**

Wel, miskien moet ons net weer ’n bietjie dink oor die hele idee van oordeel, en van toets en van opweeg. Onthou hierdie woorde van Jesus is deel van ‘n groter gesprek wat hy met sy dissipels gehad het oor hoe die geskiedenis van die wêreld afloop. En soos Johannes in die boek Openbaring gedoen het, gebruik Jesus ook hier beelde en gedagtes oor die einde van die geskiedenis wat nogal algemeen was in die tyd waarin hy hom daar bevind het. Die eintlike vraag is hoe gebruik Jesus hierdie bekende beelde van ‘n koning wat op ‘n regterstoel sit, van skape en bokke wat geskei word, van ‘n heerlike koninkryk - en van ‘n vuurpoel – hoe gebruik Jesus dit *om ons uit te nooi om dieper te kyk*. Hoe nooi dit ons uit om God, en onsself en die wêreld beter te leer ken?

Let bietjie in die eerste plek op die wonderlike wisselwerking in hierdie gedeelte tussen hoogheid en nederigheid. Aan die een kant gaan dit oor die Seun van die mens (dit is Jesus Christus) wat in majesteit gaan kom en al die engele saam met hom. Mens kry die idee van ‘n manjifieke koning wat statig in sy troonsaal inkom, omring deur sy ridders en howelinge, en dan op sy troon gaan sit. En Jesus se hoogheid – mens wil eintlik sê Sy *goddelikheid* – word elke keer beklemtoon wanneer ons hoor: dit is die Koning wat vir die mense wat daar voor hom staan dit of dat sê. So aan die een kant Christus se goddelike majesteit. Maar let nou net op die kontras: hierdie selfde Jesus Christus stel sy eie nederigheid voorop: ek was honger, ek was dors, ek was kaal, ‘n vreemdeling, in die tronk (met ander woorde vernederd). Aan die anderkant hoor ons hier by Jesus van baie meer nederigheid, swakheid, swaarkry as wat meeste van ons in ons lekker matige middelklas lewens van bewus is.

So hier’s hierdie wonderlike bymekaarkom in Jesus self: goddelikheid en nederigheid saam in een persoon, in een lewe. Ek het altyd gedink Jesus bedoel hier ons ontmoet hom in die arme en die sukkelende en die vernederde wat ons in die straat teëkom. So wanneer ons arm en nederige mense teëkom is dit *asof* ons Jesus ontmoet en die vraag is hoe tree ons dan op. En ja, dit is ook wat Jesus hier sê: “Vir sover julle dit aan die geringste van die broers en susters gedoen het, het julle dit ook aan my gedoen.” Maar, weet julle, dit lyk nou vir my of daar tog meer ook hieraan is as dit. In Jesus Christus kom openbaar God Homself ook *as* die arme, as die een wat alles verloor, in die sin van alles prysgee. Die een wat heeltemal weerloos is. Die een wat heeltemal uitgelewer is aan wat die Ander met hom wil doen. Aan die genade van die Ander oorgelaat. Dit is wie God self in Jesus Christus ís.

Augustinus, die kerkvader, het hierdie ding verstaan dat in Jesus Christus majesteit en nederigheid saam met mekaar loop. In sy kommentaar op Johannes skryf hy: *“The strength of Christ created you; the weakness of Christ re-created you. The strength of Christ caused what-was-not to be; the weakness of Christ caused what-was to perish not. He produced us in his strength; he sought us in his weakness.”*

Ons is verlos deurdat die Seun van God self swak geword het, kaal gestaan het terwyl hy bespot is, honger en dors geword het, aan die kruis ‘n vreemdeling geword het vir God en die mense. Deur sy weerlose nederigheid het hy die hoogmoed van die wêreld kom gesond maak. Dis wie Jesus Christus ís; dis hoe die nuwe lewe kom.

**3. Is ek/ons in voeling?**

Goed, so wat het dit alles nou met oordeel te make? Miskien net die punt dat Jesus Christus nie net die regter is wat van ver af sit en oordeel oor wat ons gedoen het, of nie gedoen het nie. Hy self is die maatstaf. Hy is die patroon. Dink bietjie aan ‘n stemvurk wat ‘n toon aangee – sê maar die noot A. Wanneer jy die stemvurk tik hoor jy die noot, en dan kan jy hoor of jou eie instrument op die noot is of af van die noot af is. En dis die oordeel wat jy dan fel, nie waar nie. Jesus Christus se lewe is dié lewe. Dis waar die lewe is, dis hóé die lewe is. So die groot vraag is nie “maak ek dit, doen ek genoeg, weeg ek op?” nie. Die vraag is: is ek in voeling met die lewe self? Is my lewe op die noot wat die lewe self is? Die lewe self se nederigheid en hoogheid gaan saam met mekaar. God, die oneindig hoë, heilige is ook die nederige wat swak word en Homself oorlaat aan die genade (of genadeloosheid) van mense. En so, juis so breek ‘n nuwe lewe aan die anderkant van die dood deur.

Waarom uitreik? Waarom iemand wat siek is besoek? Waarom by iemand wat vreemd is kom staan? Waarom iemand wat sonder eer of waardigheid geraak het besoek? Want dit is die patroon, die noot wat die Lewe self, Jesus Christus, vir ons kom gee het. Daar’s niks in dit vir my om ‘n arm mens te help nie. Daar’s niks in dit vir my om iemand wat in die nood is by te staan nie. Ek moet myself juis prysgee om dit te kan doen. Ek moet sterf aan myself. Ek moet my eie skedule stop, my afsprake kanselleer, my eie agenda los. En tog, op ‘n manier is daar juis dan ook alles daarin vir my. Want dis wanneer ons onsself prysgee en weerloos voor ‘n ander kom staan – ‘n ander wat nie noodwendig ooit iets kan terugbetaal nie – dat ons in voeling met die ware lewe is; die lewe anderkant die dood.

Dit gaan nie oor “maak ek dit, doen ek genoeg om ook eendag deel van die skapies te wees nie” Die groot vraag is: is ek in voeling met die lewe self? En hierdie lewe is Iemand – Jesus Christus. Dit is die oordeel.

AMEN